CELEX: 32015R1383
Language: et
Date: 2015-05-28 00:00:00
Title: Komisjoni delegeeritud määrus (EL) 2015/1383, 28. mai 2015, millega muudetakse delegeeritud määrust (EL) nr 639/2014 seoses Euroopa Parlamendi ja nõukogu määruse (EL) nr 1307/2013 kohaste tootmiskohustusega seotud toetuse kõlblikkuse tingimustega, mis on seotud loomade identifitseerimise ja registreerimise nõuetega

13.8.2015   
            
            
               ET
            
            
               Euroopa Liidu Teataja
            
            
               L 214/1
            
         KOMISJONI DELEGEERITUD MÄÄRUS (EL) 2015/1383,
   28. mai 2015,
   millega muudetakse delegeeritud määrust (EL) nr 639/2014 seoses Euroopa Parlamendi ja nõukogu määruse (EL) nr 1307/2013 kohaste tootmiskohustusega seotud toetuse kõlblikkuse tingimustega, mis on seotud loomade identifitseerimise ja registreerimise nõuetega
   EUROOPA KOMISJON,
   võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1307/2013, millega kehtestatakse ühise põllumajanduspoliitika raames toetuskavade alusel põllumajandustootjatele makstavate otsetoetuste eeskirjad ning tunnistatakse kehtetuks nõukogu määrused (EÜ) nr 637/2008 ja (EÜ) nr 73/2009, (1) eriti selle artikli 52 lõike 9 punkti a,
   ning arvestades järgmist:
   
               (1)
            
            
               Määruse (EL) nr 1307/2013 artikli 52 kohaselt võivad liikmesriigid anda põllumajandustootjatele tootmiskohustusega seotud toetust kõnealuse määruse IV jaotise 1. peatükis ja komisjoni vastu võetavas delegeeritud õigusaktis sätestatud tingimustel.
            
         
               (2)
            
            
               Kooskõlas komisjoni delegeeritud määruse (EL) nr 639/2014 (2) artikli 53 lõikega 4, milles on sätestatud, et kui tootmiskohustusega seotud toetust antakse veise- ja/või lamba- ja kitsekasvatajatele, peavad liikmesriigid määrama toetuskõlblikkuse tingimusena kindlaks loomade identifitseerimise ja registreerimise nõuded, mis on sätestatud vastavalt Euroopa Parlamendi ja nõukogu määruses (EÜ) nr 1760/2000 (3) või nõukogu määruses (EÜ) nr 21/2004 (4). Selle tulemusena on loom, kes ei vastanud ühel korral nimetatud identifitseerimis- ja registreerimisnõuetele, kogu oma eluea jooksul vabatahtliku tootmiskohustusega seotud toetuse saamiseks kõlbmatu, olenemata sellest, kas puudus hiljem kõrvaldati.
            
         
               (3)
            
            
               Sellise olukorra lahendamiseks on nõukogu määruse (EÜ) nr 73/2009 (5) artiklis 117 sätestatud, et veise- ja vasikalihatoetuste puhul peetakse looma samuti toetuskõlblikuks, kui nõutav teave on edastatud pädevale asutusele loomapidamisperioodi esimesel päeval.
            
         
               (4)
            
            
               Kuna veise- ja vasikalihatoetused kaotati ja loomapidamisperiood ei ole enam vabatahtliku tootmiskohustusega seotud toetuse saamise tingimus, ei sisalda delegeeritud määruse (EL) nr 639/2014 artikli 53 lõige 4 vastavat sätet.
            
         
               (5)
            
            
               Proportsionaalsuse tagamiseks ja ilma et see piiraks liikmesriigi kehtestatud muude toetuskõlblikkuse tingimuste kohaldamist, tuleks veiseid käsitada toetuskõlblikuna, kui identifitseerimis- ja registreerimisnõuded on teatavaks kuupäevaks täidetud. Järjepidevuse huvides tuleks kõnealust sätet kohaldada ka lammaste ja kitsede suhtes.
            
         
               (6)
            
            
               Käesolevat määrust tuleks kohaldada 2015. kalendriaastat ja järgnevaid kalendriaastaid hõlmavate loomapidamistoetuse taotluste suhtes,
            
         ON VASTU VÕTNUD KÄESOLEVA MÄÄRUSE:
   Artikkel 1
   Delegeeritud määruse (EL) nr 639/2014 artikli 53 lõikesse 4 lisatakse järgmised lõigud:
   
      „Ilma et see piiraks muude toetuskõlblikkuse tingimuste kohaldamist, tuleks looma käsitada toetuskõlblikuna ka siis, kui esimeses lõigus osutatud identifitseerimise ja registreerimise nõuded on täidetud liikmesriigi kehtestatavaks kuupäevaks, mis ei ole hilisem kui:
      
                  a)
               
               
                  loomapidamisperioodi esimene päev, kui pidamisperioodi kohaldatakse;
               
            
                  b)
               
               
                  kuupäev, mis on valitud objektiivsete kriteeriumide põhjal ja mis on kooskõlas I lisa kohaselt teatatud vastava meetmega, kui pidamisperioodi ei kohaldata.
               
            Liikmesriigid teatavad komisjonile teises lõigus osutatud kuupäevad 15. septembriks 2015.”
   
   Artikkel 2
   Käesolev määrus jõustub seitsmendal päeval pärast selle avaldamist Euroopa Liidu Teatajas.
   Seda kohaldatakse alates 1. jaanuarist 2015.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 28. mai 2015
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 347, 20.12.2013, lk 608.
   
      (2)  Komisjoni delegeeritud määrus (EL) nr 639/2014, 11. märts 2014, millega täiendatakse Euroopa Parlamendi ja nõukogu määrust (EL) nr 1307/2013, millega kehtestatakse ühise põllumajanduspoliitika raames toetuskavade alusel põllumajandustootjatele makstavate otsetoetuste eeskirjad, ning muudetakse kõnealuse määruse X lisa (ELT L 181, 20.6.2014, lk 1).
   
      (3)  Euroopa Parlamendi ja nõukogu määrus (EÜ) nr 1760/2000, 17. juuli 2000, veiste identifitseerimise ja registreerimise süsteemi loomise, veiseliha ja veiselihatoodete märgistamise ning nõukogu määruse (EÜ) nr 820/97 kehtetuks tunnistamise kohta (EÜT L 204, 11.8.2000, lk 1).
   
      (4)  Nõukogu määrus (EÜ) nr 21/2004, 17. detsember 2003, millega kehtestatakse lammaste ja kitsede identifitseerimise ja registreerimise süsteem ja muudetakse määrust (EÜ) nr 1782/2003 ning direktiive 92/102/EMÜ ja 64/432/EMÜ (ELT L 5, 9.1.2004, lk 8).
   
      (5)  Nõukogu määrus (EÜ) nr 73/2009, 19. jaanuar 2009, millega kehtestatakse ühise põllumajanduspoliitika raames põllumajandustootjate suhtes kohaldatavate otsetoetuskavade ühiseeskirjad ja teatavad toetuskavad põllumajandustootjate jaoks, muudetakse määruseid (EÜ) nr 1290/2005, (EÜ) nr 247/2006, (EÜ) nr 378/2007 ning tunnistatakse kehtetuks määrus (EÜ) nr 1782/2003 (ELT L 30, 31.1.2009, lk 16).